รายการเดินหน้าประเทศไทย : ลดหย่อนภาษี กระตุ้นการท่องเที่ยวเมืองรอง
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวผ่านรายการเดินหน้าประเทศไทยว่า จากการที่รัฐบาลประกาศมาตรการลดหย่อนภาษีท่องเที่ยว ใน 55 จังหวัด โดยนักท่องเที่ยวสามารถนำค่าใช้จากการท่องเที่ยวในเมืองรอง มาคิดเป็นค่าใช้จ่ายเพื่อลดหย่อนภาษีได้ตามจริงสูงสุดไม่เกิน 15,000 บาท มีผลตั้งแต่วันที่ 1 ม.ค.-31 ธ.ค.2560 นั้น เพื่อความต่อเนื่องในการกระตุ้นให้เกิดการท่องเที่ยวเชื่อมโยงไปยังเมืองรองอย่างต่อเนื่อง ทาง ททท.จึงได้จัดกิจกรรมกิจกรรมเที่ยวท้องถิ่นไทย ชุมชนเติบใหญ่ เมืองไทยเติบโต (อะเมซิ่ง ไทยแลนด์ โกโลคัล) เพื่อสนับสนุนนนโยบายมาตรการภาษีการท่องเที่ยวเมืองรอง ด้วยการใช้การท่องเที่ยวลดความเหลื่อมล้ำของรายได้ พร้อมกระจายนักท่องเที่ยวลงสู่การท่องเที่ยวชุมชน โดยในปี 2561 ตั้งเป้ารายได้จากการท่องเที่ยวไว้ที่ 3 ล้านล้านบาท จากการเดินทาง 160 ล้านคนครั้ง โดยในจำนวนดังกล่าวจะเป็นครั้งแรกที่ตลาดในประเทศสร้างรายได้แตะ 1 ล้านล้านบาท
 


 	นอกจากนี้ ททท.ยังเตรียมจัดงาน “เทศกาลเที่ยวเมืองไทย ครั้งที่ 38” Thailand Tourism Festival 2018 ระหว่างวันที่ 17-21 มกราคม 2561 นี้ ณ สวนลุมพินี กรุงเทพมหานคร โดยในงานจะมีกิจกรรมท่องเที่ยว ชิมอาหารถิ่น ช้อปสินค้าของดีจากทั่วประเทศไทย และฟรีคอนเสิร์ตจากศิลปินชื่อดังมากมาย
 
กริช  รวิวรรณ/สวท.